सुनखानीमा उत्पादित कफी पुग्यो अन्तर्राष्ट्रिय बजारमा
दोलखाको कालिन्चोक गाउँपालिका–८ सुनखानी स्थितको नीलकमल कृषि सहकारीका सेयर सदस्यहरूबाट उत्पादित कफी अन्तर्राष्ट्रिय बजारमा पुगेको छ ।
बाबुराम शर्मा दोलखा, असार २९ गते । दोलखाको कालिन्चोक गाउँपालिका–८ सुनखानी स्थितको नीलकमल कृषि सहकारीका सेयर सदस्यहरूबाट उत्पादित कफी अन्तर्राष्ट्रिय बजारमा पुगेको छ । कफी बजार व्यवस्थापनको लागि द फस्को हिमालयन कम्पनी काठमाडाैँसँग व्यापार सम्झौता गरेर सहकारीको नाम र लोगोसहितको कफी इटली र फ्रान्स लगायतका देशमा निर्यात सुरु भएको सहकारीका संस्थापक अध्यक्ष टहल आचार्यले बताउनु भयो ।उहाँका अनुसार यो सहकारी संस्थाले यो वर्ष मात्र सङ्कलित साढे दुई क्विन्टलबाट एक लाख ४३ हजार रुपियाँको कफी बिक्री गरेको छ । परम्परागत रूपमा कफी खेती गर्दै आएका कृषकबाट सङ्कलन गरेर कफी बिक्री गरिएको हो । दुई चार बोट कफी रोपेका किसानबाट खेर जाँदै गरेको कफीले बजार पाएपछि अहिले व्यावसायिक रूपमा खेती गर्न लागेका छन् । कफीको उत्पादन र बजारको सम्भावनालाई अध्ययन गरेर सहकारीको अनुरोधमा  सहकारीलाई पहिलेदेखि नै सहयोग गर्दै आएको द लेप्रोसी मिसन फाउण्ड प्रोजेक्ट र द फ्रेस्को हिमालयन कफी कम्पनी काठमाडौँको आधा आधा सहयोगमा ५१ जना कृषकलाई तालिम प्रदान गरी छ हजार कफीका बिरुवा वितरण गरेको छ । प्राप्त कफीका बिरुवा रोप्ने काम पनि सम्पन्न भएको छ । कृषकको मागलाई ध्यानमा राखेर यो वर्षबाट सहकारी आफैँले कफीको नर्सरी स्थापना गर्ने समेत योजना बनाएको संस्थापक अध्यक्ष आचार्यले जानकारी दिनुभयो  ।अन्न बाली जोगाउनै नसक्ने अवस्थामा कफी बाँदरले पनि बिगार नगर्ने, खेती प्रविधि सहज र बजार व्यवस्थापनकै कारण कृषकहरू अहिले कफी खेतीतर्फ आकर्षित भएका सहकारीका अध्यक्ष कल्पना खरेलले बताउनुभयो ।विगतका वर्षहरूमा सहकारीले १५ रोपनी क्षेत्रफलमा अदुवा खेती गरेको थियो । अदुवा राम्रो उत्पादन भए पनि बजार व्यवस्थापनको अभावले अदुवा खेती प्रभावकारी नभएपछि पछिल्लो समय विकल्पको रूपमा कफी खेती छनाेट गर्नुपरेको अध्यक्ष खरेलको भनाइ छ ।गत २०६७ सालमा कुष्ठ प्रभावित र अपाङ्गता भएका व्यक्तिको उत्थानका लागि शृङगेश्वर स्वयम सहायता समूह गठन भएको थियो । लेप्रोसी मिसन नेपालको सहयोगमा गठन भएको यो संस्था २०७० सालमा नीलकमल कृषि सहकारी संस्थाको रूपमा रूपान्तरित भएको हो । यसले कालिन्चोक गाउँपालिका वडा नम्बर ७,८ र ९ कार्यक्षेत्र बनाएर सेवा विस्तार गर्दै आएको छ । सहकारीमा हाल बाल सदस्य हित एक हजार नौ सय सदस्य  छन् ।